ผถห. BIZ พร้อมใจอนุมัติแผนร่วมทุนตั้งรพ.รักษามะเร็ง มูลค่า 500 ลบ. เล็งเปิดให้บริการปี 62
ผถห. BIZ พร้อมใจอนุมัติแผนร่วมทุนตั้งรพ.รักษามะเร็ง มูลค่า 500 ลบ. เล็งเปิดให้บริการปี 62 หวังดันศักยภาพดำเนินธุรกิจระยะยาว 
10 ม.ค. 2561

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า ที่ประชุมวิสามัญผู้ถือหุ้น ครั้งที่ 1/2561 มีมติอนุมัติการลงทุนในโครงการโรงพยาบาลเฉพาะทางด้านการรักษาโรคมะเร็ง ซึ่งเป็นการจัดตั้งโรงพยาบาลสำหรับการรักษาโรคมะเร็งโดยเฉพาะ ตั้งอยู่ที่ถนนศรีราชา-หนองค้อ ตำบลหนองขาม อำเภอศรีราชา จังหวัดชลบุรี และมีมูลค่าการลงทุนประมาณ 500 ล้านบาท (รวมมูลค่าที่ดิน) ซึ่งคาดว่าจะเปิดให้บริการได้ภายในปี 62
โดยจัดตั้งบริษัทร่วมทุนเพื่อดำเนินโครงการโรงพยาบาลเฉพาะทางด้านการรักษาโรคมะเร็ง ด้วยทุนจดทะเบียนจำนวน 200 ล้านบาท แบ่งออกเป็นหุ้นสามัญจำนวน 2 ล้านหุ้น มูลค่าที่ตราไว้หุ้นละ 100 บาท โดย BIZ เข้าถือหุ้นในสัดส่วนร้อยละ 65 ของทุนจดทะเบียนของบริษัทร่วมทุน และจะมีสถานะเป็นบริษัทย่อย
ทั้งนี้ BIZ  จะใช้แหล่งเงินทุนในการลงทุน ตามสัดส่วนการถือหุ้น จำนวนประมาณ 200 ล้านบาท โดยเป็นเงินทุนจากบริษัท จำนวนประมาณ 130 ล้านบาท และเงินทุนจากกลุ่มผู้ร่วมทุน ประมาณ 70 ล้านบาท และเงินกู้ยืมจากสถาบันทางการเงินภายใต้บริษัทร่วมทุน จำนวนประมาณ 300 ล้านบาท
“การลงทุนครั้งนี้ จะเป็นการเพิ่มศักยภาพในการดำเนินธุรกิจในระยะยาว ขยายประเภทธุรกิจที่ต่อยอดจากการจำหน่ายและติดตั้งเครื่องมือแพทย์ทางด้านการฉายรังสี และเพื่อเป็นการเพิ่มโอกาสและทางเลือกในการเข้ารับการรักษาให้กับผู้ป่วย เพิ่มแหล่งรายได้เพื่อกระจายความเสี่ยงไปสู่ธุรกิจอื่น นอกจากนี้ ยังเป็นการเพิ่มโอกาสในการมีรายได้และสร้างกระแสเงินสดที่มีเสถียรภาพมากยิ่งขึ้น ผลักดันผลการดำเนินงานในอนาคตเติบโตอย่างก้าวกระโดด” นายสมพงษ์ กล่าว
สำหรับโรงพยาบาลเฉพาะทางด้านการรักษาโรคมะเร็ง มีขนาดการให้บริการรองรับผู้ป่วยแบบพักค้างคืน จำนวน 30 เตียง ,ขนาดอาคารโรงพยาบาล 6 ชั้น และมีเครื่องฉายรังสี จำนวน 1 เครื่อง ซึ่งเครื่องฉายรังสี 1 เครื่องจะสามารถรองรับผู้ป่วยได้ 500 ราย/ปี โดยการรักษาของโรงพยาบาลจะสามารถแบ่งได้เป็น 2 ประเภทหลัก ได้แก่ การรักษาโดยการฉายรังสี (Radiotherapy) และการรักษาด้วยเคมีบำบัด (chemotherapy) โดยให้บริการคลอบคลุมทั้งกลุ่มผู้ป่วยหลัก ๆ คือ แบบชำระเงินเอง (Self-Pay) และแบบใช้สิทธิต่าง ๆ เช่น สิทธิประกันสังคม สิทธิสำนักงานหลักประกันสุขภาพแห่งชาติ สิทธิกรมบัญชีกลาง
ทั้งนี้ จุดเด่นของที่ตั้งโครงการจะสามารถรองรับผู้ป่วยที่มาจากโรงพยาบาลในพื้นที่ใกล้เคียง เนื่องจากในภาคตะวันออกมีโรงพยาบาลภาครัฐแห่งเดียวที่เปิดให้บริการที่มีเครื่องมืออุปกรณ์พร้อมสำหรับการรักษาโรคมะเร็ง โดยโครงการดังกล่าวได้มีการยื่นเรื่องเสนอต่อคณะกรรมการส่งเสริมการลงทุนเพื่อขอรับสิทธิประโยชน์ทางภาษีของคณะกรรมการส่งเสริมการลงทุน (BOI) อีกด้วย